LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL LIETUVOS RESPUBLIKOS ŽEMĖS ŪKIO MINISTRO 2007 M. GRUODŽIO
12 D. ĮSAKYMO Nr. 3D-549 „DĖL VIETOS PLĖTROS STRATEGIJŲ, ĮGYVENDINAMŲ PAGAL LIETUVOS KAIMO PLĖTROS 2007–2013 METŲ PROGRAMOS KRYPTIES „LEADER METODO ĮGYVENDINIMAS“ PRIEMONĘ „VIETOS PLĖTROS STRATEGIJŲ ĮGYVENDINIMAS“, ATRANKOS TAISYKLIŲ PATVIRTINIMO“ PAKEITIMO

2012 m. rugpjūčio 27 d. Nr. 3D-697

Vilnius

1. P a k e i č i u Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „LEADER metodo įgyvendinimas“ priemonę „Vietos plėtros strategijų įgyvendinimas“, atrankos taisykles, patvirtintas Lietuvos Respublikos žemės ūkio ministro 2007 m. gruodžio 12 d. įsakymu Nr. 3D-549 „Dėl Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „LEADER metodo įgyvendinimas“ priemonę „Vietos plėtros strategijų įgyvendinimas“, atrankos taisyklių patvirtinimo“ (Žin., 2007, Nr. 132-5388; 2009, Nr. 67-2728, Nr. 85-3611, Nr. 107-4506, Nr. 136-5953; 2010, Nr. 20-955, Nr. 49-2389, Nr. 107-5541; 2011, Nr. 3-96, Nr. 28-1357, Nr. 46-2191):

1.1. išdėstau 3 punkto 12 pastraipą taip:

„Vietos valdžios atstovas – VVG teritorijoje veikiančios savivaldybės, kuri yra VVG narė, tarybos deleguotas asmuo, kuris gali būti renkamas VVG valdymo organo, turinčio sprendimų priėmimo teisę, nariu.“

1.2. išdėstau 9 punkto pirmąją pastraipą taip:

„9. Paraišką gali teikti VVG, kuri (tinkamumo reikalavimai taikomi VVG nuo paraiškos pateikimo dienos iki strategijos įgyvendinimo pabaigos):“

1.3. išdėstau 9.51 punktą taip:

„9.51. užtikrina valdymo organų demokratinius rinkimus juridinio asmens įstatuose nustatyta tvarka.“

1.4. išdėstau IX skyrių „Tinkamos ir netinkamos finansuoti išlaidos“ taip:

„IX. TINKAMOS IR NETINKAMOS FINANSUOTI IŠLAIDOS

13. Paraiškoje pareiškėjas gali numatyti visas tiesiogiai su strategijos įgyvendinimu susijusias išlaidas, tačiau paramos strategijai įgyvendinti lėšomis bus finansuojamos tik tinkamos finansuoti strategijos įgyvendinimo išlaidos ir ne daugiau nei numatytas paramos strategijai įgyvendinti dydis.

14. Tinkamos finansuoti išlaidos yra šios. Visi nustatyti limitai yra nurodyti su PVM:

14.1. pagal KPP krypties „LEADER metodo įgyvendinimas“ priemonę „Vietos plėtros strategijų įgyvendinimas“ – išlaidos strategiją atitinkantiems vietos projektams finansuoti;

14.2. pagal KPP krypties „LEADER metodo įgyvendinimas“ priemonės „Parama VVG veiklai, įgūdžiams įgyti ir aktyviai pritaikyti“ veiklos sritį „Parama VVG veiklai“ – išlaidos, susijusios su strategijos įgyvendinimo administravimu. Strategijos įgyvendinimo administravimo išlaidų dydis nustatomas vadovaujantis šių taisyklių 8 punkte nurodyta skaičiavimo metodika ir priklauso nuo VVG strategijos vertės. Administravimo išlaidų suma negali būti proporcingai mažinama atsižvelgiant į strategijos įgyvendinimo metu panaudotas, vietos projektams įgyvendinti skirtas paramos lėšas. Strategijoms administruoti skirtų lėšų paskirstymas pagal savivaldybes pateikiamas šių taisyklių 2 priede:

14.2.1. atlyginimas strategijos įgyvendinimą administruojantiems asmenims (darbo užmokestis, įskaitant visus darbdaviui – strategijos vykdytojui (VVG) – ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas su darbo teisiniais santykiais susijusias išmokas, jei strategijos įgyvendinimą administruojantis asmuo dirba pagal darbo sutartį, arba atlygis pagal paslaugų sutartį, kai strategijos įgyvendinimo administravimo paslaugas teikia Nuolatinio Lietuvos gyventojo individualios veiklos vykdymo pažymą turintis fizinis asmuo) (vieno visą darbo dieną dirbančio asmens darbo užmokesčiui arba atlygiui už suteiktas paslaugas per mėnesį (atsižvelgiant į išdirbtą laiką) gali būti skirta ne daugiau kaip 2 800 Lt (du tūkstančiai aštuoni šimtai litų), išskaičius darbuotojui ir darbdaviui privalomus mokėti mokesčius (asmuo, gaunantis darbo užmokestį arba atlygį už suteiktas paslaugas iš strategijos administravimo lėšų, tuo pačiu metu gali dirbti tik vienu etatu, o kituose projektuose, finansuojamuose pagal KPP, gali dirbti neatlygintinai). Metinis vieno VVG darbuotojo darbo užmokesčio biudžetas negali viršyti 31 200 Lt (trisdešimt vieno tūkstančio dviejų šimtų litų), išskaičius darbuotojui ir darbdaviui privalomus mokėti mokesčius. VVG darbuotojais, administruojančiais strategijų įgyvendinimą, negali būti VVG valdymo organų nariai ir asmenys, turintys balso teisę VVG;

14.2.2. ekspertų, galinčių atlikti specialių žinių (kvalifikacijos) reikalaujančių vietos projektų dalių vertinimą, paslaugų išlaidos;

14.2.3. patalpų nuomos, komunalinių paslaugų išlaidos;

14.2.4. biuro įrangos įsigijimo, aptarnavimo, eksploatacijos ir remonto (kompiuterių, fakso, stacionaraus telefono aparato, spausdintuvo, kopijavimo aparato ar daugiafunkcinio įrenginio, kitos biuro įrangos), biuro baldų įsigijimo ir (arba) nuomos išlaidos. VVG biuro įrangą ir biuro baldus gali įsigyti tik vieną kartą per visą strategijos įgyvendinimo laikotarpį, atsižvelgiant į darbuotojų, dirbančių visą darbo dieną, skaičių, bet neatsižvelgiant į jai taikomus nusidėvėjimo terminus. Papildomai įsigyti biuro įrangos ir (arba) biuro baldų VVG gali, jeigu konkretus daiktas yra sugedęs nepataisomai arba jo remonto išlaidos sudaro daugiau kaip 50 proc. sugedusio daikto pirkimo vertės ir tuo atveju, jeigu įvyko draudiminis įvykis, o draudikas numato kompensuoti tik likutinę apdrausto daikto vertę, kurios nepakanka naujam daiktui įsigyti. (VVG, įsigijusi papildomos biuro įrangos ir (arba) baldų, su mokėjimo prašymu turi pateikti eksperto išduotą dokumentą, kuriuo pažymima, kad nauju keičiamas biuro įrenginys ir (arba) biuro baldas yra sugadintas, ir dokumentą, kuriuo pažymima, kad konkretus daiktas buvo atiduotas utilizuoti (kai taikoma). Agentūra apmoka naujo biuro įrenginio ir (arba) biuro baldo įsigijimo išlaidų dalį, kurios nepadengia draudimo kompensacija);

14.2.5. ilgalaikio turto apsaugos priemonių (apsauginių žaliuzių, grotų ir pan. priemonių) įsigijimo ir sumontavimo išlaidos;

14.2.6. aušinimo ir vėdinimo įrenginių, aušinimo ir vėdinimo sistemų įrengimo ir aptarnavimo išlaidos (šioms išlaidoms gali būti skirta ne daugiau kaip 2 000 Lt (du tūkstančiai litų), į šią sumą įskaičiuojami pristatymo ir sumontavimo darbai);

14.2.7. ryšių (interneto, telefono, pašto ir kt.) paslaugų išlaidos. VVG stacionaraus ir (arba) judriojo telefonų ryšių paslaugų išlaidoms per metus gali būti skirta ne daugiau kaip 4 800 Lt (keturi tūkstančiai aštuoni šimtai litų). VVG darbo vidaus dokumentuose turi būti aiškiai nurodyta, kokiam darbuotojui suteikiama galimybė naudotis ryšiais, ir nustatyti limitai pagal naudojamų ryšių rūšis);

14.2.8. judriojo telefono aparato įsigijimo išlaidos. Įsigyjamo judriojo telefono aparato kaina negali būti didesnė kaip 300 Lt (trys šimtai litų);

14.2.9. transporto nuomos, transporto valdymo ir stebėjimo sistemos įsigijimo, įrengimo ir aptarnavimo, kuro išlaidos ir panaudos sutarties pagrindu valdomų automobilių eksploatacijos išlaidos. VVG gali disponuoti dviem, nuomos arba panaudos sutarčių pagrindais valdomais automobiliais vietos plėtros strategijos įgyvendinimo tikslais. Vieno automobilio nuomos kaina negali viršyti 18 000 Lt (aštuoniolika tūkstančių litų) per metus. Panaudos sutartimi valdomas automobilis turi būti ne senesnis kaip 7 (septynerių) metų. Panaudos sutartimi valdomam automobiliui gali būti numatytos automobilio eksploatavimo išlaidos, tačiau prieš sudarydama panaudos sutartį VVG turi įsitikinti, kad automobilis yra techniškai tvarkingas, t. y. turi būti pateikta automobilio techninės apžiūros pažyma, išduota ne anksčiau kaip prieš 1 (vieną) mėnesį iki panaudos sutarties pasirašymo dienos. Rekomenduojama VVG valdomuose automobiliuose įdiegti transporto valdymo ir stebėjimo sistemas (vienos transporto valdymo ir stebėjimo sistemos įrengimo išlaidos negali viršyti 600 Lt (šešių šimtų litų). VVG darbo vidaus dokumentuose, vadovaujantis automobilio eksploatacijos technine dokumentacija, turi būti nustatytos automobilio eksploatavimo sąnaudos, kuro limitas metams (išlaidos kurui negali viršyti 12 000 Lt (dvylika tūkstančių litų);

14.2.10. raštinės reikmenų, popierinių raštinės reikmenų, raštinės reikmėms naudojamo popieriaus. Šioms priemonėms gali būti skirta ne daugiau kaip 2 400 Lt (du tūkstančiai keturi šimtai litų) per metus;

14.2.11. foto- ir vaizdo technikos įsigijimo. Foto- ir vaizdo technikai įsigyti gali būti skirta ne daugiau kaip 2 000 Lt (du tūkstančiai litų), į šią sumą įskaičiuojami visi būtini priedai. Foto- ir vaizdo techniką VVG gali įsigyti vieną kartą per strategijos įgyvendinimo laikotarpį, neatsižvelgiant į šiai technikai taikomą nusidėvėjimo laiką. Papildomai įsigyti foto- ir vaizdo technikos VVG gali, jeigu konkretus daiktas yra sugedęs nepataisomai arba jo remonto išlaidos sudaro daugiau kaip 50 proc. sugedusio daikto pirkimo vertės ir tuo atveju, jeigu įvyko draudiminis įvykis, o draudikas numato kompensuoti tik likutinę apdrausto daikto vertę, kurios nepakanka naujam daiktui įsigyti. (VVG, įsigijusi papildomos foto- ar vaizdo technikos, su mokėjimo prašymu turi pateikti eksperto išduotą dokumentą, kuriuo pažymima, kad nauja keičiama technika yra sugadinta, ir dokumentą, kuriuo pažymima, kad konkretus daiktas buvo atiduotas utilizuoti. Agentūra apmoka naujos foto- ir vaizdo technikos įsigijimo išlaidų dalį, kurios nepadengia draudimo kompensacija);

14.2.12. dalyvavimo VVG tinkle (VVG tinklo nario mokesčiui gali būti skirta ne daugiau kaip 300 Lt (trys šimtai litų), kituose nacionaliniuose ir Europos tinkluose, konferencijose, parodose ir panašaus pobūdžio renginiuose, kai tai yra tiesiogiai susiję su LEADER metodo ir strategijos įgyvendinimu, t. y. kelionės (nuvykimo ir grįžimo) ir (arba) transporto nuomos išlaidos, dalyvio mokesčio (jei toks yra nustatytas), sveikatos draudimo išlaidos, taip pat, atsižvelgiant į renginio trukmę (vienos ar kelių dienų), nakvynės išlaidos; komandiruotės išlaidos (komandiruotės išlaidos kompensuojamos tik strategijos vykdytojo darbuotojams, dirbantiems pagal darbo sutartis); gali būti skirta ne daugiau kaip 50 000 Lt (penkiasdešimt tūkstančių litų) paramos lėšų visam strategijos įgyvendinimo laikotarpiui. VVG, ketinanti vykti į renginį užsienyje, privalo pateikti Programos „Leader“ ir žemdirbių mokymo metodikos centrui (toliau – „Leader“ centras) kvietimą, darbotvarkę, aiškų pagrindimą dėl poreikio vykti į renginį, asmenų, ketinančių vykti, sąrašą ir renginio organizatoriaus ryšių informaciją. Vykti į užsienio komandiruotę VVG nariai ar darbuotojai gali tik gavę „Leader“ centro rašytinį pritarimą (derinimas turi užtrukti ne ilgiau kaip 5 (penkias) darbo dienas nuo dokumentų gavimo „Leader“ centre dienos). VVG, ketinanti vykti į renginį Lietuvos Respublikos teritorijoje (išskyrus Ministerijos, Agentūros, „Leader“ centro ir Lietuvos kaimo tinklo organizuojamus renginius), privalo el. paštu informuoti „Leader“ centrą. Komandiruotėms, susijusioms su dalyvavimu renginiuose, taikomi šie reikalavimai ir apribojimai:

14.2.12.1. komandiruočių išlaidos apmokamos vadovaujantis Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl tarnybinių komandiruočių išlaidų apmokėjimo biudžetinėse įstaigose taisyklių patvirtinimo“ (Žin., 2004, Nr. 74-2555);

14.2.12.2. asmenys į renginius turi būti deleguoti VVG valdymo organo;

14.2.12.3. dalyvavimo užsienyje renginyje išlaidos apmokamos ne daugiau kaip 2 (dviem) VVG darbuotojams;

14.2.12.4. kelionės išlaidos – tai išlaidos, susijusios su nuvykimu į renginio vietą ir grįžimu iš jo, ir kelionės šalies viduje (kai vykstama į užsienį) išlaidos (viešuoju transportu, kai vykstama į renginio vietą ir (arba) iš jos, jeigu renginio organizatorius nenumato šių išlaidų kompensavimo;

14.2.12.5. sveikatos draudimo išlaidos. Vieno asmens sveikatos draudimui komandiruotei gali būti skirta ne daugiau kaip 30 Lt (trisdešimt litų);

14.2.12.6. nakvynės išlaidos yra tinkamos finansuoti, jeigu organizatorius nenumato apgyvendinimo kompensavimo. Kai vykstama į užsienį, vienos paros nakvynės vietos nuomos kaina asmeniui negali viršyti 430 Lt (keturi šimtai trisdešimt litų). Kai vykstama į renginį Lietuvoje, vienos paros nakvynės vietos nuomos kaina asmeniui negali viršyti 150 Lt (vieno šimto penkiasdešimt litų);

14.2.12.7. dienpinigių išlaidos. Dienpinigiai gali būti mokami VVG darbuotojams, vadovaujantis Lietuvos Respublikos finansų ministro 1996 m. lapkričio 21 d. įsakymu Nr. 116 „Dėl dienpinigių ir gyvenamojo ploto nuomos normų vykstantiems į užsienio komandiruotes“ (Žin., 1996, Nr. 114-2660; 2012, Nr. 29-1339) patvirtintomis dienpinigių normomis;

14.2.12.8. dalyvio mokestis, jeigu tokį numato renginio organizatorius (renginio dalyvio mokestis negali viršyti 800 Lt (aštuonių šimtų litų);

14.2.13. susijusios su paramos strategijai įgyvendinti lėšomis įgyto ilgalaikio turto draudimo paslaugomis strategijos įgyvendinimo laikotarpiu;

14.2.14. susijusios su atsiskaitomosios sąskaitos, kuri skirta paramos strategijai įgyvendinti lėšoms, atidarymu ir aptarnavimu;

14.2.15. viešinimo išlaidos, skirtos informavimo ir viešinimo priemonėms, nurodytoms šių taisyklių XXIII skyriuje (gali būti skirta ne daugiau kaip 50 000 Lt (penkiasdešimt tūkstančių litų) paramos lėšų visam strategijos įgyvendinimo laikotarpiui).

14.3. pagal KPP krypties „LEADER metodo įgyvendinimas“ priemonę „Vietos plėtros strategijų įgyvendinimas“ – išlaidos tarptautinių projektų, įgyvendinamų pagal KPP krypties „LEADER metodo įgyvendinimas“ priemonę „Teritorinis ir tarptautinis bendradarbiavimas“, ikiprojektinei veiklai (toliau – ikiprojektinė veikla) finansuoti. Vienos VVG ikiprojektinei veiklai gali būti skirta ne daugiau kaip 10 000 Lt (dešimt tūkstančių litų). Šios lėšos gali būti naudojamos tik tarptautinių projektų ikiprojektinei veiklai, t. y. užsienio šalių partnerių paieškai ir tarptautiniams projektams inicijuoti. Tarptautinių projektų ikiprojektinės veiklos išlaidos:

14.3.1. kelionių ir (arba) transporto nuomos, nakvynės, sveikatos draudimo ir komandiruotės (kai ketinama inicijuoti naują tarptautinį projektą ir kai vykstama pas užsienio šalies partnerį). Šioms išlaidoms taikomi apribojimai, nurodyti šių taisyklių 14.2.12 punkte;

14.3.2. ryšių ir pašto;

14.3.3. vertimo raštu ir (arba) žodžiu;

14.3.4. konkretaus tarptautinio projekto galimybių studijos parengimo.

15. Paraiškos vertinimo metu nustatant strategijos įgyvendinimo išlaidų tinkamumą finansuoti taip pat vertinama:

15.1. ar prašoma paramos strategijai įgyvendinti suma neviršija didžiausios paramos strategijai įgyvendinti sumos, apskaičiuojamos vadovaujantis paramos skyrimo vietos plėtros strategijoms įgyvendinti tvarka ir paramos dydžio skaičiavimo metodika pagal KPP;

15.2. ar strategiją planuojama įgyvendinti tinkamu finansuoti laikotarpiu, t. y. ar strategijos įgyvendinimo išlaidas ketinama patirti ne anksčiau kaip nuo paraiškos užregistravimo Agentūroje dienos iki paskutinio mokėjimo prašymo pateikimo Agentūrai dienos, bet ne vėliau kaip iki 2015 m. rugsėjo 1 d.;

15.3. ar pareiškėjas įsipareigoja nekeisti strategijos įgyvendinimo vietos, neparduoti ir kitaip neperduoti kitam asmeniui už paramos strategijai įgyvendinti lėšas įgyto ilgalaikio turto mažiausiai penkerius metus nuo paramos strategijai įgyvendinti sutarties pasirašymo;

15.4. ar pareiškėjas turi galimybių apmokėti numatytą strategijos dalį (taikoma, kai bendra strategijos vertė viršija didžiausią galimą gauti paramos strategijai įgyvendinti sumą);

15.5. ar strategijoje numatytos ir pagal KPP krypties „LEADER metodo įgyvendinimas“ priemonės „Vietos plėtros strategijų įgyvendinimas“ finansuojamos išlaidos nebuvo, nėra ir nebus finansuojamos iš kitų nacionalinių programų ir ES fondų;

15.6. ar pareiškėjas įsipareigoja apdrausti paramos strategijai įgyvendinti lėšomis įgytą ilgalaikį turtą ne trumpesniam kaip penkerių metų laikotarpiui nuo paramos sutarties pasirašymo.

16. Netinkamomis finansuoti iš paramos strategijai įgyvendinti lėšų laikomos:

16.1. išlaidos, neatitinkančios šių taisyklių 14–15 punktuose nustatytų reikalavimų;

16.2. trumpalaikio turto įsigijimo išlaidos (t. y. turtas, įgytas strategijos įgyvendinimo metu paramos strategijai įgyvendinti lėšomis, kurio vertė yra mažesnė nei strategijos vykdytojo numatyta minimali ilgalaikio turto vertė). Trumpalaikio turto apibrėžtis pateikiama Lietuvos Respublikos pelno mokesčio įstatymo (Žin., 2001, Nr. 110-3992) 13 straipsnio 4 dalyje;

16.3. automobilio amortizacijos kompensacija;

16.4. atlyginimas vietos projektų vertinimą atliekantiems vertintojams, išskyrus 14.2.2 punkte nustatytą atvejį (atlygis pagal paslaugų sutartis, kai vietos projektų vertinimo paslaugas teikia juridinis asmuo arba Nuolatinio Lietuvos gyventojo individualios veiklos vykdymo pažymą turintis fizinis asmuo).

17. Pirkimo ir (arba) importo pridėtinės vertės mokestis (toliau – PVM), kurį strategijos vykdytojas pagal Lietuvos Respublikos pridėtinės vertės mokesčio įstatymą (Žin., 2002, Nr. 35-1271) turi ar galėtų turėti galimybę įtraukti į PVM atskaitą (net jei tokio PVM strategijos vykdytojas į atskaitą neįtraukė), yra netinkamas finansuoti iš paramos strategijai įgyvendinti lėšų.“

1.5. išdėstau XXII skyrių „Strategijos viešinimas“ taip:

„XXIII. STRATEGIJOS VIEŠINIMAS

90. Paramą strategijai įgyvendinti gavęs strategijos vykdytojas privalės imtis informavimo ir viešinimo priemonių, vadovaudamasis Informavimo apie Lietuvos kaimo plėtros 2007–2013 metų programą ir suteiktos paramos viešinimo taisyklėmis, patvirtintomis Lietuvos Respublikos žemės ūkio ministro 2007 m. balandžio 26 d. įsakymu Nr. 3D-191 (Žin., 2007, Nr. 48-1868).

91. Strategijos vykdytojas strategijos įgyvendinimo metu, bet ne vėliau kaip iki pirmojo mokėjimo prašymo pateikimo datos privalo įrengti aiškinamąjį stendą.

92. Strategijų vykdytojai gali taikyti šias papildomas informavimo ir viešinimo priemones (įkainiai viešinimo priemonių kategorijoms nurodyti su PVM):

92.1. konferencijas, skirtas viešinti vietos plėtros strategijos įgyvendinimą:

92.1.1. vietinio lygmens konferencijai organizuoti gali būti skirta ne daugiau kaip 5 000 Lt (penki tūkstančiai litų), kai numatoma ne mažiau kaip 50 (penkiasdešimt) dalyvių. Tuo atveju, jeigu numatomas mažesnis dalyvių skaičius, konferencijos organizavimo išlaidų suma mažinama proporcingai, vienam asmeniui skiriant ne daugiau kaip 100 Lt (vienas šimtas litų);

92.1.2. tarptautinei konferencijai organizuoti gali būti skirta ne daugiau kaip 15 000 Lt (penkiolika tūkstančių litų), kai numatoma ne mažiau kaip 50 (penkiasdešimt) dalyvių. Tuo atveju, jeigu numatomas mažesnis dalyvių skaičius, konferencijos organizavimo išlaidų suma mažinama proporcingai, vienam asmeniui skiriant ne daugiau kaip 300 Lt (trys šimtai litų);

92.2. popierinius ir elektroninius leidinius (knygas, plakatus, lankstinukus, informacinius biuletenius, skrajutes), garso bei vaizdo ir reklaminę medžiagą. Šioms priemonėms gali būti skirta ne daugiau kaip 25 proc. (dvidešimt penki procentai);

92.3. informavimą regioninėje spaudoje, per regioninę televiziją ir regioninio radijo kanalais;

92.4. išorinės ženklinimo priemonės programos įvaizdžiui formuoti (lipdukai, raštinės reikmenys su KPP ir LEADER metodo atributika, raktų pakabukai ir kt.). Šioms priemonėms gali būti skirta ne daugiau kaip 2 000 Lt (du tūkstančiai litų).

93. Strategijos vykdytojas strategijos įgyvendinimo metu, bet ne vėliau kaip iki pirmojo mokėjimo prašymo pateikimo datos, privalo sukurti interneto svetainę ir užtikrinti nuolatinį joje pateikiamos informacijos atnaujinimą bei interneto svetainės techninę priežiūrą (techninės priežiūros išlaidos laikomos tinkamomis finansuoti strategijos įgyvendinimo laikotarpiu). Interneto svetainėje skelbiama ši informacija ir dokumentai:

93.1. VVG ryšio duomenys (bendrieji ir atskirų darbuotojų);

93.2. teisės aktai (nuorodos į nacionalinius ir ES teisės aktus, reglamentuojančius VVG įsteigimą ir veiklą, VVG steigimo dokumentai);

93.3. informacija apie VVG veiklą (pvz., VVG veiklos istorija, įgyvendinti projektai ir pan.);

93.4. VVG veiklos dokumentai (susirinkimų, posėdžių protokolai, įsakymai ar kiti dokumentai, susiję su strategijos įgyvendinimu);

93.5. aktuali informacija apie VVG planuojamus ir įvykusius renginius, susirinkimus, posėdžius ir pan. Lietuvoje bei užsienyje;

93.6. informacija apie įgyvendinamus, planuojamus įgyvendinti projektus;

93.7. dokumentai ir informacija, privalomi skelbti įgyvendinant projektus pagal KPP;

93.8. strategija ir visi įvykdyti strategijos pakeitimai;

93.9. naudingos nuorodos;

93.10. kita, strategijos vykdytojo nustatyta svarbi informacija, dokumentai.“

2. N u s t a t a u, kad šio įsakymo 1.4 ir 1.5 punktuose nustatyti įkainiai, taikomi naujiems sandoriams, sudaromiems po įsakymo įsigaliojimo dienos.

Žemės ūkio ministras	Kazys Starkevičius